Ежевский Александр и цIэр зезыхьэ саугъэтым и лауреат Гъубжокъуэ Мурат
Техникэмрэ машинэ пкъыгъуэхэмрэ къыщIэзыгъэкI IуэхущIапIэхэм я урысейпсо зэгухьэныгъэм къызэригъэпэщу, Урысейм Промышленностымрэ сату IуэхухэмкIэ и министерствэм диIыгъа, Ежевский Александр и цIэр зезыхьэ Лъэпкъ саугъэтыр иджыблагъэ хуагъэфэщащ КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым и ещанэ курсым щеджэ Гъубжокъуэ Мурат. Пхъэщхьэмыщхьэ къызыпыкIэ жыгхэм псы хущхъуэ зэхэщIар зэрытраутхэ Iэмэпсымэр егъэфIэкIуэнымкIэ къэхутэныгъэ хъарзынэ езыгъэкIуэкIа адыгэ щIалэщIэм и лэжьыгъэм дуней псом щыцIэрыIуэ IэщIагъэлIхэм гулъытэшхуэ къыхуащIащ, пщIэи игъуэтащ.
КуэдкIэ узыщызыгъэгугъ, щIэныгъэ хэлъэт зиIэ инженер-ухуакIуэ ныбжьыщIэм и унэтIакIуэр техникэ щIэныгъэхэм я доктор, профессор, Къэбэрдей-Балъкъэр къэрал мэкъумэш университетым IуэхущIапIэхэр техникэрэ энергокъарукIэ къызэгъэпэщынымрэ къызэфIэгъэувэнымкIэ и къудамэм и унафэщI ШэджыхьэщIэ Юрэщ. Гъубжокъуэм зэхьэзэхуэ утыкум кърилъхьэ и къэхутэныгъэр зытеухуа Iэмэпсымэм и фIагърэ и къэгъэсэбэпыкIэ хъунумрэ ехьэлIауэ еплъа къэпщытакIуэ гупым лэжьыгъэр гунэс ящыхъуам къыщымынэу, абы техникэ IэнатIэм хэлъ щыщIэныгъэ зыкъом игъэкIуэдыну лъэкIыныгъэ зэриIэр къыхагъэщащ. ЖыIэн хуейщ, къэпщытакIуэ гупым хэтар Iуэхум фIыуэ хэзыщIыкI, егъэфIэкIуэн хуейм мыбзаджэу щыгъуазэ защIэу зэрыщытыр. Абыхэм ящыщщ, псалъэм папщIэ, мэкъумэш IэнатIэм щызэрахьэ техникэр зыщI IуэхущIапIэхэм, техникэмрэ машинэ пкъыгъуэхэмрэ къыщIэзыгъэкI IуэхущIапIэхэм я урысейпсо зэгухьэныгъэм я IэщIагъэлIхэр, Урысейм автомашинэхэмрэ автомоторхэмкIэ и щIэныгъэ-къэхутакIуэ институтым и щIэныгъэлIхэр, Промышленностымрэ сату IуэхухэмкIэ и министерствэм и лэжьакIуэхэр, унэтIыныгъэ хэха зиIэ хъыбарегъащIэ IэнатIэхэм Iутхэр.
Зэхьэзэхуэм хэтащ мэкъумэш IэнатIэхэм щызэрахьэ техникэм и пкъыгъуэхэр къыщIэгъэкIыным икIи егъэфIэкIуэным теухуауэ щыIэ еджапIэ нэхъыщхьэхэм етIуанэ-ещанэ курсхэм щIэс я студентхэр, бакалавриат программэм тету щIэныгъэ зэзыгъэгъуэтхэр, магистратурэм нэсахэр. Хэгъэгум къыщыщIагъэкI техникэм и пкъыгъуэхэр егъэфIэкIуэным, зегъэужьыным икIи дунейпсо утыку ихьэным хуэгъэзам къыщымынэу, IэнатIэр къыхэзыха щIалэгъуалэм щIэгъэкъуэн яхуэхъуным, зи щIэныгъэрэ зэфIэкIкIэ къыхэщ ныбжьыщIэхэр гъэгушхуэным, ахэр техникэ щIэныгъэм хэшэным, я IэщIагъэм нэхъри хэгъэхъуэным, еджапIэхэмрэ техникэр къыщIэзыгъэкI IуэхущIапIэхэмрэ я зэпыщIэныгъэм зегъэубгъуным хуэунэтIащ Лъэпкъ саугъэтыр, къыщIызэрагъэпэщами а псор зэхуэдэу и щхьэусыгъуэ нэхъыщхьэуи жыпIэ хъунущ.
Мэкъумэш техникэмрэ абы и пкъыгъуэхэр щIынымкIэ 2020 гъэм екIуэкIа урысейпсо зэхьэзэхуэм щытекIуащ инженер-ухуакIуэ ныбжьыщIэу цIыху пщыкIутI хуэдиз. Лъэпкъ саугъэтым щIэбэнащ Урысейм ит еджапIэхэм щыщ щIалэгъуалэ куэд, дэтхэнэми и щIэныгъэкIэ зэрыкъэмылэнджэжыр игъэлъагъуэ проектым къиIуатэу, дэтхэнэми ар зэрыхуэфащэр я ухуэныгъэхэр къэпщытакIуэ гупым зэрыбгъэдалъхьэмкIэ гурыщхъуэ зыхуамыгъэщIу. Къапщтэмэ, зэхьэзэхуэр зым и дежкIи тыншакъым, зэныкъуэкъу хъарзыни щыIащ.
Зэхьэзэхуэр къызэзыгъэпэща, техникэмрэ машинэ пкъыгъуэхэмрэ къыщIэзыгъэкI IуэхущIапIэхэм я урысейпсо зэгухьэныгъэм хъыбар къызэритымкIэ, мы гъэм абы щытекIуащ Къэбэрдей-Балъкъэр Республикэм, Башкирие Республикэм, Белгород, Орёл, Ростов, Челябинск, Самарэ, Ульяновск щIыналъэхэм, Мэзкуурэ Бытырбыхурэ дэт еджапIэ нэхъыщхьэхэм я студентхэр.
Зи ехъулIэныгъэм дыщыгуфIыкI Гъубжокъуэ Мурат лъэпкъыр зыIэтын, и цIэр дахэкIэ жыжьэ зыгъэIун щIэныгъэлI пажэ къыхэкIыну дохъуэхъу!
ШУРДЫМ Динэ.
